Peter Hummelgaard (S), 2023-02-28:
Mange tak for det, og tak til alle ordførerne for den, som jeg lyttede mig frem til, meget brede opbakning til det her lovforslag.
Regeringen er i sagens natur meget glad for det lovforslag, som vi fremsætter i dag, for nu tager vi nemlig, som flere har været inde på, et stort skridt i kampen mod de seksuelle overgreb, som alt for mange børn og unge desværre udsættes for, og som i takt med den digitale udvikling også er rykket online.
Vi skal kunne stille de personer, der begår seksuelle digitale overgreb, til ansvar for deres handlinger, og de skal straffes.
Det er hjerteskærende, når man dykker ned i, hvad nogle unge oplever på nettet.
Det handler om voksne, der giver sig ud for at være jævnaldrende med den ene hensigt at udnytte barnet seksuelt, krænkere, der truer unge til at udføre seksuelle handlinger på sig selv, og jeg har næsten ikke ord for, hvor forfærdelige jeg synes de her forbrydelser er, særlig når det går ud over vores børn og unge.
Med lovforslaget i dag vil vi bl.a. sætte ind imod grooming og sextortion, og jeg ser det som et vigtigt værktøj til at bekæmpe overgreb på nettet.
Lovforslaget er en udmøntning af det grundige arbejde, som arbejdsgruppen om digitale krænkelser har foretaget.
I arbejdsgruppen har der bl.a. deltaget organisationer, som har et godt og indgående kendskab til børn og unges digitale liv.
Det gælder Red Barnet, Digitalt Ansvar og Børns Vilkår.
Politiet og anklagemyndigheden har også siddet med, ligesom advokaterne, dommerne og universiteterne har været repræsenteret.
Vi står med andre ord på et solidt grundlag.
Derfor er jeg også glad for, at et bredt politisk flertal i sin tid bakkede op om arbejdsgruppens anbefalinger, og lovforslagets formål er bl.a. at gennemføre arbejdsgruppens anbefalinger i overensstemmelse med den aftale.
Lovforslaget indeholder, som flere har været inde på, flere elementer.
For det første lægger vi på den baggrund op til en selvstændig kriminalisering af grooming – grooming, altså det, at en voksen opbygger et tillidsforhold til et barn eller en ung med den hensigt at begå et seksuelt overgreb mod vedkommende.
Hensigten kan også være at få barnet eller den unge til at sende nøgenbilleder.
Når vi kriminaliserer grooming, sender vi et vigtigt signal til vores børn og unge: Det er aldrig deres skyld, at de udsættes for et seksuelt overgreb!
Det er den voksne, der har ansvaret, og det er den voksne, der skal straffes.
For det andet sætter vi ind over for gerningspersoner, der truer med at dele nøgenbilleder af den forurettede, hvis ikke den forurettede udfører seksuelle handlinger på sig selv.
Det er det, der kaldes sextortion.
I dag straffes sextortion typisk som ulovlig tvang og blufærdighedskrænkelse med en strafferamme på fængsel indtil 2 år.
Det foreslår vi ændret, så det bliver muligt bl.a. at straffe gerningspersonen for overtrædelse af voldtægtsbestemmelsen ved andet seksuelt forhold end samleje, og her er strafferammen fængsel i indtil 8 år.
For det tredje ønsker vi at sætte ind over for gerningspersoner, der har et særligt betroet forhold til barnet eller den unge; det kan f.eks. være en skolelærer eller en sportstræner.
Konkret vil vi udvide straffelovens forbud mod seksuelle relationer med personer under 18 år, som er betroet gerningspersonen til undervisning, opdragelse eller lignende.
Det betyder, at det fremover bliver strafbart for en lærer at udsætte en elev for blufærdighedskrænkelse, uanset om eleven har samtykket til det, eller for en håndboldtræner at sende sms-beskeder med seksuelt indhold til en elev, der ikke er fyldt 18 år – heller ikke selv om eleverne er indforstået med det.
Udtrykket pornografisk materiale skal fremover ændres til seksuelt materiale eller overgrebsmateriale.
Det skyldes bl.a., at betegnelsen pornografisk kan være med til at insinuere, at et seksuelt overgreb er sket med barnets samtykke.
Ud over de forslag, jeg netop har nævnt, indeholder lovforslaget yderligere to elementer.
Dels foreslår vi, at det skal sidestilles med voldtægt, hvis en gerningsperson sniger sig til samleje med en person, der forveksler gerningspersonen med en anden.
I den forbindelse vil straffen for tilsnigelse også blive skærpet til det dobbelte af i dag.
Dels lægger vi op til, at det skal være strafbart, hvis en religiøs leder groft misbruger det afhængighedsforhold, som kan bestå mellem den religiøse leder og et medlem af dennes menighed.
Det er uacceptabelt, hvis en religiøs leder groft misbruger sin særlige rolle og autoritet i menigheden til at skaffe sig samleje med personer, som er afhængige af den relation.
Ofre for seksuelle forbrydelser skal vide, at vi her i Folketinget hører dem.
Vi vil ikke acceptere seksuelle forbrydelser i hverken den virkelige verden eller på nettet.
Det er aldrig ofrenes skyld, at de udsættes for et seksuelt overgreb, og det skal vi gøre meget klart.
Med de bemærkninger vil jeg endnu en gang takke for den brede opbakning, jeg har kunnet lytte mig til i Folketinget, og jeg stiller mig selvfølgelig til rådighed for den videre behandling i udvalget.